b"\n_START_ARTICLE_\nPaglilinis ng pera\n_START_PARAGRAPH_\nAng paglilinis ng pera (Ingles: money laundering) ang anumang akto na nagkukubli ng mga salaping nakuha mula sa ilegal na paraan o krimen upang ang mga ito ay magmukhang nagmula sa legal o lehitimong pinagmulan.\n_START_SECTION_\nKasaysayan\n_START_PARAGRAPH_\nAng konsepto ng mga tuntunin sa paglilinis ng pera ay mula pa noong sinaunang panahon, kasabay ng pagy\xc3\xa1bong ng pananalapi at pagbabangko. Unang itong ginawa ng mga t\xc3\xa1ong nagtatag\xc3\xb2 ng kanilang mga yaman mula sa estado upang makaiwas sa buwis o pagsasamsam, o kombinasyon ng dalawa._NEWLINE_Noong mga 2000 BCE sa Tsina, tinatago ng mga mangangalakal mula sa kanilang mga pinuno ang kanilang yaman dahil maaari nila itong kuhanin sa kanila at ipat\xc3\xa1pon na lamang sil\xc3\xa1 pagkatapos. Bukod sa pagtatago ng kanilang yaman, inililipat din nila ito at ginagawang puhunan sa mga negosyo sa malal\xc3\xa1yong probinsiya o kaya'y sa labas ng Tsina._NEWLINE_Sa pagdaan ng panahon, maraming mga pinuno at estado ang nagp\xc3\xa1taw ng mga tuntunin na magsasamsam ng yaman ng kanilang mga mamamayan. Dahil dito lumaganap ang offshore banking at pag-iwas sa buwis. Isa sa mga nananatiling pamamaraan ang paggamit ng parallel banking o Informal value transfer systems gaya ng hawala na nagpapahintulot na mailab\xc3\xa1s ang pera sa kanilang bansa nang hindi nasusuri ng pamahalaan._NEWLINE_Noong ika-20 siglo, naging laganap muli ang pagsasamsam sa yaman bilang karagdagang hakbangin sa pagsasawata ng kriminalidad. Una itong nangyari sa panahon ng prohibisyon sa Estados Unidos noong mga 1930. Nagkaroon ng pagtuon ang estado at mga ahensiyang nagpapatupad ng batas na sundan at mangumpiska ng pera. Bunsod ng prohibisyon, lumago ang kita ng mga organisadong krimen mula sa ilegal na benta ng alak."